[bookmark: _GoBack]Javna agencija Republike Slovenije za varstvo konkurence, Dunajska cesta 58, 1000 Ljubljana 
(v nadaljevanju: Agencija), je 20. 10. 2026 izdala sklep o uvedbi postopka presoje skladnosti koncentracije podjetij LEPENKA, proizvodno in storitveno podjetje, d.o.o. Brnčičeva ulica 31, 
1231 Ljubljana – Črnuče (v nadaljevanju: LEPENKA), in RECIKEL, družba za ravnanje z odpadno embalažo, d.o.o., Vevška cesta 52, 1260 Ljubljana – Polje (v nadaljevanju: RECIKEL), s pravili konkurence, ker je izkazana verjetnost, da je prišlo do koncentracije, ki je podrejena določbam 
Zakona o preprečevanju omejevanja konkurence (v nadaljevanju: ZPOmK-1), ki je podjetje LEPENKA ni priglasilo.

Agencija je pri nadzoru nad izvajanjem konkurenčnopravnih predpisov na podlagi javno dostopnih podatkov ugotovila, da je podjetje LEPENKA na podlagi Pogodbe o prodaji s 1. 2. 2021 pridobilo 100 % poslovni delež podjetja RECIKEL ter s tem kot edini družbenik nad njim pridobilo izključno kontrolo. Takšna pridobitev kontrole nad podjetjem pomeni koncentracijo v smislu druge alineje prvega odstavka 10. člena ZPOmK-1, ki določa, da gre za koncentracijo pri trajnejših spremembah kontrole nad podjetjem, in sicer ko eno ali več podjetij bodisi z nakupom vrednostnih papirjev ali premoženja, s pogodbo ali kako drugače pridobi neposredno ali posredno kontrolo nad celoto ali deli enega ali več podjetij.

Agencija je podjetju LEPENKA posredovala poziv za priglasitev koncentracije podjetij, ki pa jo podjetje LEPENKA ni priglasilo, posredovalo je le odgovor o izpolnjevanju oziroma neizpolnjevanju pogojev za obveznost njene priglasitve, pri čemer je posredovalo podatke za katere je Agencija iz javno dostopnih virov ugotovila, da niso pravilni.

Agencija je na podlagi javno dostopnih podatkov namreč ugotovila, da podjetje LEPENKA v času nastanka zadevne koncentracije, to je na dan 1. 2. 2021, sicer ni imelo svojih odvisnih podjetij, je pa bilo del skupine podjetji, ki jo je obvladovalo podjetje SALOMON d.o.o., podjetje za zaposlovanje invalidov, proizvodnjo, posredovanje in storitve Ljubljana, Vevška cesta 52, 1260 Ljubljana – Polje (v nadaljevanju: SALOMON). Glede na določila 5. točke 3. člena ZPOmK-1 so podjetja iz te skupine skupaj z gospodujočim podjetjem SALOMON podjetja v skupini in kot taka povezana s podjetjem LEPENKA  ter so s tem predmet presoje koncentracije.

Agencija je iz javno dostopnih podatkov ugotovila, da je skupni letni promet vseh v koncentraciji udeleženih podjetij, skupaj s povezanimi podjetij, torej podjetja z gospodujočim podjetjem SALOMON, v letu 2020 dosegel 45,9 mio EUR, kar pomeni, da je presežen prag 35 mio EUR letnega prometa v predhodnem poslovnem letu na trgu Republike Slovenije, kar je nad pragom določenim v prvi alineji prvega odstavka 42. člena ZPOmK-1. Hkrati je presežen prag 1 mio EUR letnega prometa prevzetega podjetja skupaj z drugimi podjetji v skupini v predhodnem poslovnem letu na trgu Republike Slovenije, določenim v drugi alineji prvega odstavka 42. člena ZPOmK-1, saj je podjetje RECIKEL ustvarilo 4,1 mio EUR prometa.

Podrejenost koncentracije določbam ZPOmK-1 in s tem obveznost priglasitve Agenciji nastane, ko sta kumulativno izpolnjena oba pogoja – pravni in ekonomski. V primeru koncentracije podjetja LEPENKA in podjetja RECIKEL sta izpolnjena oba pogoja, zaradi česar je koncentracija podrejena določbam ZPOmK-1 in bi jo moralo podjetje LEPENKA v skladu s 43. členom ZPOmK-1 v roku 30 dni od njenega nastanka, to je od podpisa Pogodbe o prodaji, priglasiti, česar pa ni storilo, prav tako tega ni storilo po pozivu Agencije. 
Zato je Agencija s sklepom uvedla postopek presoje koncentracije podjetij LEPENKA in RECIKEL o skladnosti s pravili konkurence po uradni dolžnosti.
.
